Christine Antorini (SF), 1999-11-18:
Til fru Pernille Sams vil jeg sige, at det undrer mig da lidt, at hun har så lidt tiltro til almindelige, ærlige mennesker, som gerne vil have udført nogen rengøring, og mener, at de åbenbart uden videre accepterer snyd og fusk, sådan som ordningen bliver skruet sammen nu.
Der er den store forskel - det kan godt være, at mine erfaringer fra, hvordan jeg selv laver rengøring, er meget anderledes end andre menneskers, men det tror jeg nu alligevel ikke - at vinduespudsning er noget, man får gjort en gang imellem, hvorimod det er sådan, at hvis man hyrer nogen til at udføre noget rengøring, er det noget, der helst skal ske løbende, hvis det er noget, der skal have en eller anden synlig effekt i ens hjem.
Det er jo det, der er forskellen.
Derfor har fru Pernille Sams også ret i, at man kan da ikke kontrollere, hvis der endelig er nogen, der vil snyde med ordningen.
Men ikke desto mindre er den nu blevet skruet sammen på en sådan måde, at det er meget sværere at snyde, og jeg må sige, at jeg har rimelig megen tillid til almindelige mennesker og tror, at de ikke bare er ude på at bøffe et system, som alt andet lige betyder, at de kan få lavet rengøring billigere, end hvis de skulle hyre hjælp til en helt normal løn.
I SF støtter vi af gode grunde de ændringer, der bliver lavet nu.
Vi er ikke i tvivl om, at hjemmeservice har været et meget vellykket initiativ til at skabe job til uuddannede, og med de opstramninger, der sker nu, sikres det, at det rent faktisk lige præcis er målgruppen, hjemmeservicen kommer til at rette sig imod, fordi vi kan se, at det er inden for rengøringsvirksomhederne, de uuddannede og dem, der kommer fra ledighed, får arbejde.
Omvendt har vi også været bekymrede over de tal, vi har kunnet se vedrørende vinduespudserbranchen.
Avancerne er vokset betragteligt, og alt andet lige må man sige, at når staten laver en ordning, hvor man reelt går ind og betaler skattedelen, er det jo løn og ikke avancer, der skal betales.
Med den lovændring, der sker nu, bliver hjemmeservice gjort permanent i fremtiden.
Det har jo været et af kritikpunkterne af ordningen, at det har været meget usikkert, om det var noget, der fortsatte på sigt, fordi den var afhængig af årlige bevillinger.
I den aftale, der er indgået mellem regeringen, SF og Enhedslisten, har vi lovet hinanden at sikre flertal for tillægsbevillinger, hvis ordningen som håbet bliver en større succes, end der er bevilget penge til.
Jo flere der bruger hjemmeservice til rengøring og havearbejde, jo flere job bliver der skabt, især til folk, der kommer fra ledighed.
I den gamle hjemmeservicelov var der ingen garanti for en fortsættelse af ordningen, ligesom der var sat et årligt loft over bevillingen.
Hvis væksten fortsætter, sådan som de tal, vi har set nu, viser, vil det betyde, at der om 4 år er ansat 7.000 mennesker omregnet til fuldtidsstillinger, og det vil stige til omkring 10.000 på lidt længere sigt i forhold til de 4.000-5.000 job, der i dag er i ordningen.
Samtidig har aftalen sikret en merbevilling på 188 mio. kr., så ordningen kan fortsætte fuldt ud resten af året, og endelig skærpes kontrollen med misbrug, og der indføres en certificeringsordning, der skal sikre gode miljø- og ansættelsesforhold. Alt i alt synes vi, det er nogle meget gode ændringer, der er lavet.
De giver en reel jobskabelse, men det skal jo ikke forhindre, at vi fortsat sætter fokus på flere ordinære job frem for aktiveringsordninger for en gruppe mennesker på arbejdsmarkedet, som vi ved det er svært at finde plads til i dag.
Det er netop derfor, SF har spillet ud med en vifte af initiativer, bl.a. planen »Plads for alle«, og vil gå ind for den voksenefteruddannelsesreform, som er på den politiske dagsorden.
Det gør vi netop med henblik på, at der stadig skal gøres brug af alle muligheder for at skabe nogle job til den gruppe mennesker.
Vi støtter bestemt de ændringer, der ligger i lovforslaget.